b'\n_START_ARTICLE_\nVeneg\n_START_SECTION_\nIme in protislovja\n_START_PARAGRAPH_\nIme Veneg je splo\xc5\xa1no sprejeto kot nebti ali prestolsko ime, uvedeno z grebenom Dveh gospa (boginji Nekbet in Vad\xc5\xbeet) in grebenom Bi\xc4\x8dje in \xc4\x8debela, ki simbolizira Gornji in spodnji Egipt. Venegovo ime se pojavlja na napisih s \xc4\x8drnim \xc4\x8drnilom na \xc4\x8drepinjah alabastra in posodah iz skrilavca. Ohranjenih je sedemnajst posod z njegovim imenom, od tega enajst v podzemnih galerijah pod stopni\xc4\x8dasto D\xc5\xbeoserjevo piramido v Sakari. Egiptologi, med njimi Wolfgang Helck in Francesco Tiradritti, opozarjajo, da so bili vsi napisi napisani na mestu, kjer so jih odkrili, kar pomeni, da so bili napisani preko povsem druga\xc4\x8dnih starej\xc5\xa1ih napisov._NEWLINE_Simbol, s katerim je napisano Venegovo ime, je \xc5\xa1e vedno predmet razprav. Tako imenovana cvetica veneg se v egip\xc4\x8danskih napisih pojavlja zelo redko. Skrivnostne so tudi tri navpi\xc4\x8dne \xc4\x8drte na vsaki strani cveti\xc4\x8dnega popka. Njihov pomen je neznan. Po Venegovi smrti se njegova heraldi\xc4\x8dna cvetica ni pojavila vse do kralja Tetija iz \xc5\xa0este dinastije, ko se je v piramidnem besedilu uporabila kot ime bo\xc5\xbeanstva sonca in smrti Venega, naslovljenega s \xc2\xbbsin Raja\xc2\xab in \xc2\xbb\xc4\x8dastilec pokojnega kralja\xc2\xab. Zgleda, da je bila cvetica veneg povezana z egip\xc4\x8danskim kultom sonca in smrti, njen pravi pomen kot ime kralja pa ostaja neznan.\n_START_SECTION_\nIstovetenje\n_START_PARAGRAPH_\nZnanstveniki od takrat, ko so prepoznali Venegovo ime, posku\xc5\xa1ajo uskladiti njegovo nebti ime s Horovimi imeni takratnih kraljev. Nekaj teorij je opisanih v naslednjih odstavkih.\n_START_SECTION_\nVeneg ustreza Hor-Nebri (ali Ranebu)\n_START_PARAGRAPH_\nEgiptolog Jochem Kahl trdi, da sta Veneg in Nebra, drugi vladar Druge dinastije, ista oseba. Svojo trditev je zgradil na osnovi fragmenta posode iz vulkanske kamnine, ki jo je odkril v Abidosu v grobu kralja Peribsena, kasnej\xc5\xa1ega vladarja iz Druge dinastije. Kahl je prepri\xc4\x8dan, da je na fragmentu pod imenom kraja Nine\xc4\x8derja odkril \xc5\xa1ibke, vendar jasne sledove cvetice veneg. Desno od Nine\xc4\x8derjevega imena je delno ohranjena podoba hi\xc5\xa1e Ka kralja Nebre. Razporeditev znakov je Kahla privedla do zaklju\xc4\x8dka, da sta cvetica veneg in Nebrovo ime med seboj povezana in da je kralj Nine\xc4\x8der napis kasneje zamenjal s svojim. Kahl omenja tudi to, da je Nine\xc4\x8derjevo ime napisano zrcalno, se pravi v smeri proti Nebrovemu imenu. Kahlova teorija je \xc5\xa1e vedno predmet razprav, ker je fragment posode zelo po\xc5\xa1kodovan in zato pu\xc5\xa1\xc4\x8da veliko prostora za razli\xc4\x8dne razlage.\n_START_SECTION_\nVeneg ustreza Hor-Sekemib-Perenmatu\n_START_PARAGRAPH_\nEgiptologi Nicolas Grimal, Wolfgang Helck in Walter Bryan Emery istovetijo Venega s kraljem Sekemib-Perenmatom in ramze\xc5\xa1kim kartu\xc5\xa1nim imenom Vad\xc5\xbeenes. Njihova teorija temelji na domnevi, da sta bila Sekemib in Set-Peribsen razli\xc4\x8dni osebi in da sta bila oba neposredna naslednika kralja Nine\xc4\x8derja. Teorija ni splo\xc5\xa1no sprejeta, ker so Sekemibove glinaste pe\xc4\x8date odkrili v grobnici zadnjega kralja Druge dinastije Kasekemvija. Glinasti pe\xc4\x8dati ume\xc5\xa1\xc4\x8dajo Sekemibovo vladavino blizu Kasekemvijeve, medtem ko se ramze\xc5\xa1ko ime Vad\xc5\xbeenes ume\xc5\xa1\xc4\x8da na za\xc4\x8detek Druge dinastije.\n_START_SECTION_\nVeneg kot neodvisen vladar\n_START_PARAGRAPH_\nEgiptologi, med njimi Peter Kaplony in Richard Weill, trdijo, da je bil Veneg samostojen vladar, lo\xc4\x8den od drugih kraljev iz tega obdobja, in dodajajo, da je Veneg nasledil Nine\xc4\x8derja in da ustreza kralju Vad\xc5\xbeenesu z ramze\xc5\xa1kih seznamov kraljev. Slednja trditev temelji prvi\xc4\x8d na \xc5\xa1iroko sprejeti teoriji, da so ramze\xc5\xa1ki pisarji medsebojno zamenjavali cvetico veneg in steblo papirusa, kar je kraljevo ime spremenilo v Vad\xc5\xbeenes, in drugi\xc4\x8d na teoriji, ki temelji na napisu na Kamnu iz Kaira. Prepri\xc4\x8dani so, da se je na kamnu v zapisu v tretji vrstici letnih dogodkov ohranilo ime Venegsekemvi. Tudi ta teorija ni splo\xc5\xa1no sprejeta, ker je Kamen iz Kaira zelo po\xc5\xa1kodovan in dopu\xc5\xa1\xc4\x8da \xc5\xa1iroko paleto razlag.\n_START_SECTION_\nVladanje\n_START_PARAGRAPH_\nO Venegovi vladavini je zelo malo znanega. Na posodah z njegovim imenom so omenjeni samo ceremonialni dogodki, kot je na primer \xc2\xbbdvigovanje Horovih stebrov\xc2\xab. Praznik je pogosto omenjen tudi na posodah iz Nine\xc4\x8derjeve vladavine, kar Venega kronolo\xc5\xa1ko ume\xc5\xa1\xc4\x8da zelo blizu Nine\xc4\x8derja._NEWLINE_Neznana je tudi dol\xc5\xbeina Venegove vladavine. \xc4\x8ce je bil ista oseba kot kralj Vad\xc5\xbeenes, je po Torinskem seznamu kraljev vladal 54 let. \xc4\x8ce je bil ista oseba kot Tlas, ki ga omenja zgodovinar Maneto, je vladal 17 let. Sodobni egiptologi dvomijo v oba podatka in ju imajo za napa\xc4\x8dno interpretacijo ali pretiravanje. \xc4\x8ce je bil Veneg resni\xc4\x8dno neodvisen kralj, je vladal morda 12 let. Izra\xc4\x8dun temelji na napisih na Kamnu iz Kaira._NEWLINE_Ena od teorij trdi, da se je zdru\xc5\xbeeni Egipt po Nine\xc4\x8derjevi smrti razdelil na dva dela. To pomeni, da sta v obdobju po Venegovi smrti v Egiptu vladala dva kralja in da je bil Veneg neodvisen vladar. Trditev temelji na spoznanju, da tako tini\xc5\xa1ki kot memfi\xc5\xa1ki seznam kraljev omenjata Vad\xc5\xbeenesa in Sened\xc5\xbea kot neposredna Nine\xc4\x8derjeva naslednika. Abido\xc5\xa1ki seznam kraljev, na primer, omenja v Drugi dinastiji samo \xc5\xa1est kraljev, medtem ko jih drugi seznami omenjajo devet. Veneg bi torej lahko bil zadnji kralj, ki je vladal nad celim Egiptom, preden je za\xc4\x8del deliti svoj prestol in oblast v Egiptu z nekim drugim kraljem. Kdo je bil ta drugi kralj \xc5\xa1e vedno ni jasno. Venegov naslednik bi lahko bil Sened\xc5\xbe, vendar tudi to ni zanesljivo.'